༠༠༠༠བརྡ་ཡིགཟབ་གསང་མཁའ་འགྲོའི་སྙིང་ཐིག་ལས༔ཡང་ཁྲོས་མ་ཧཱ་ཀཱ་ལའི་ཆ་ལག༔ཡང་ཟབ་རྟ་ཕྱག་ཁྱུང་གསུམ་གྱི་དྲིལ་སྒྲུབ་འབྲེལ་ཚད་
རྣམ་གྲོལ་ཞེས་བྱ་བ་བཞུགས་སོ༔
ན་མོ་གུ་རུ་པདྨ་ཀ་ར་ཡེ༔༠༠༠༠བརྡ་ཡིག༣༠༢ལྔ་བརྒྱ་དུས་ཀྱི་སྙིགས་མ་ལ༔ཀླུ་གཉན་ས་བདག་སྡེ་བརྒྱད་ཀྱིས༔རྒོལ་ཞིང་གནོད་པའི་སྦྱོར་བ་ལས༔རྣམ་པར་གྲོལ་ཞིང་རྒྱལ་བ་དང་༔སྒོ་གསུམ་རྡོ་རྗེ་རོལ་པ་རུ༔འཕོས་ཤིང་སྨིན་ཏེ་གྲོལ་བའི་ཕྱིར༔ཡང་ཟབ་རྟ་ཕྱག་ཁྱུང་གསུམ་གྱི༔སྒྲུབ་པ་འདི་ལ་བརྩོན་པར་གྱིས༔ས་མ་ཡ༔བསྐྱེད་གསལ་དམིགས་པ་གནད་ལྡན་གྱིས༔དང་པོ་སྐྱབས་འགྲོ་སེམས་བསྐྱེད་ལ༔ན་མོ༔དཀོན་མཆོག་རིན་ཆེན་རྣམ་གསུམ་དང་༔དྲག་པོའི་སྐུ་གསུང་ཐུགས་མཆོག་ལ༔བྱང་ཆུབ་བར་དུ་སྐྱབས་སུ་མཆི༔འགྲོ་བའི་དོན་ལ་བརྩོན་པར་བྱ༔དེ་ནས་བགེགས་བསྐྲད་སྲུང་འཁོར་ལ༔ཧཱུྃ༔མ་རིག་གཟུང་འཛིན་རཱུ་དྲ་ཀུན༔བདག་མེད་ཆེན་པོར་དེངས་ཤིག་ཕཊ༔འཁོར་འདས་དག་མཉམ་ཆེན་པོ་ལ༔བགེགས་དང་ལོག་འདྲེན་མིང་ཡང་མེད༔ཨུ་ཙ་ཏ་ཡ་ཕཊ༔ཛྙཱ་ན་ཙཀྲ་རཀྵ་ཧཱུྃ༔དེ་ནས་བྱིན་འབེབས་མཆོད་རྫས་སྤེལ༔ཧཱུྃ༔ཡེ་ཤེས་རོལ་པའི་དཀྱིལ་འཁོར་འདིར༔རྡོ་རྗེ་གསུམ་གྱི་བྱིན་ཆེན་ཕོབ༔ཡུལ་དྲུག་འདོད་ཡོན་མི་ཟད་གཏེར༔མཆོད་སྤྲིན་ནམ་མཁའ་མཛོད་དུ་སྤེལ༔གུ་རུ་དྷེ་ཝ་ཌཱ་ཀི་ནཱི་བཛྲ་ཨ་ཝེ་ཤ་ཡ་ཨཱཿམ་ཧཱ་སརྦ་པཉྩ་པཱུ་ཛ་གྷ་ཎ་ཙཀྲ་ཧོཿདེ་ནས་རྟེན་དང་བརྟེན་པའི་དཀྱིལ་འཁོར་ནི༔ཨ༔རྣམ་ཐར་གསུམ་ལྡན་བཙུན་མོའི་མཁའ༔ཁྱབ་བརྡལ་སྙིང་རྗེ་ཆེན་པོར་བརྡལ༔ཐབས་ཤེས་སྙིང་པོ་ཧཱུྃ་ཡིག་ལས༔འོད་འཕྲོས་ཡེ་ཤེས་ལྔ་ལྡན་ཀློང་༔གཟའ་ཀླུ་སྡེ་བརྒྱད་བསྣོལ་བའི་ཁྲིར༔པདྨ་ཉི་མའི་གདན་སྟེང་དུ༔ཧྲཱིཿལས་སྐད་ཅིག་དྲན་རྫོགས་སུ༔རང་ཉིད་དབང་ཆེན་རྟ་མགྲིན་ནི༔དམར་ནག་ཞལ་གཅིག་ཕྱག་གཉིས་པ༔ཕྱག་གཡས་རལ་གྲི་གཡོན་སྦྲུལ་ཞགས༔ཁྲོ་གཏུམ་རྔམས་བརྗིད་ལྟར་མི་བཟོད༔ཞལ་གདངས་ལྗགས་འདྲིལ་སྤྱན་གསུམ་བསྒྲད༔ཁམ་ནག་རལ་གྲིའི་སྐྲ་གསེབ་ཏུ༔རྟ་མགོ་ལྗང་ཞུར་རྟ་སྐད་མཚེར༔ཞབས་གཉིས་གྱད་ཀྱི་འདོར་སྟབས་བསྒྲད༔དུར་ཁྲོད་ཆས་རྫོགས་མེ་དཔུང་འབར༔ཐུགས་ཀར་པདྨ་ཉི་གདན་ལ༔གསང་བདག་རྡོ་རྗེ་གཏུམ་པོ་མཐིང་༔ཕྱག་གཡས་རྡོ་རྗེ་གཡོན་སྦྲུལ་ཞགས༔ཞལ་གདངས་ལྗགས་འདྲིལ་སྤྱན་གསུམ་པ༔ཞབས་གཉིས་གྱད་ཀྱི་འདོར་སྟབས་བསྒྲད༔ཁམ་ནག་རལ་པ་གྱེན་དུ་བརྫེས༔དུར་ཁྲོད་ཆས་རྫོགས་མེ་དཔུང་འབར༔དབང་དྲག་འབར་བའི་སྤྱི་བོ་རུ༔ཁྲོ་ཆུ་ཞུན་མ་ལས་གྲུབ་པའི༔ཡེ་ཤེས་བྱ་ཁྱུང་ཀླུ་གདོན་ཟ༔སྤྱན་གསུམ་ཉི་མའི་འོད་ལྟར་འབར༔གཤོག་པས་ཉི་ཟླ་ཚོགས་པོར་འཕེན༔ཁྱུང་སྐད་སྒྲོགས་པས་ས་གསུམ་གཡོ༔ཁྱུང་གི་ཚྭ་ཚྭ་སྐར་ལྟར་འཁྲིགས༔དེ་ལྟར་དྲག་པོ་ལྷ་གསུམ་གྱི༔གནས་གསུམ་རྡོ་རྗེ་སྙིང་པོ་ལས༔འོད་དང་འོད་ཟེར་རབ་འཕྲོས་པས༔སྐུ་གསུམ་དག་པའི་ཞིང་ཁམས་ནས༔རྟེན་དང་བརྟེན་པའི་དཀྱིལ་འཁོར་ལྷ༔སྤྱན་དྲངས་གཉིས་སུ་མེད་པར་འགྱུར༔དེ་ནས་སྤྱན་འདྲེན་པ་ནི༔ཧཱུྃ༔དབང་དྲག་རོལ་པའི་དཀྱིལ་འཁོར་ནས༔པདྨ་དབང་ཆེན་གཤེགས་སུ་གསོལ༔ཡེ་ཤེས་ཐུགས་ཀྱི་དཀྱིལ་འཁོར་ནས༔རྡོ་རྗེ་གཏུམ་པོ་གཤེགས་སུ་གསོལ༔ཕྲིན་ལས་མངོན་སྤྱོད་དཀྱིལ་འཁོར་ནས༔ཡེ་ཤེས་ཁྱུང་ཆེན་གཤེགས་སུ་གསོལ༔ཧྲིཿཧཱུྃཿཁྲོཾཿབྷྱོཿབཛྲ་ས་མ་ཡ་ཛ་ཛཿདེ་ནས་བཞུགས་གསོལ་ཕྱག་འཚལ་མཆོད་འབུལ་ལ༔ཧོཿཡེ་ཤེས་རྡོ་རྗེའི་དཀྱིལ་འཁོར་ལྷ༔གདན་གསུམ་ཚང་བའི་ངོ་བོར་བཞུགས༔སྒོ་གསུམ་གུས་པས་ཕྱག་འཚལ་ལོ༔འདོད་རྒུའི་དཔལ་གྱི་མཆོད་པ་འབུལ༔བཛྲ་ས་མ་ཡ་ཏིཥྛ་ལྷན༔ན་མོ་པུ་རུ་ཤ་ཡ་ཧོ༔མ་ཧཱ་ཨརྒྷཾ་པཱདྱཾ༴རཱུ་པ་ཤཔྡ༴མ་ཧཱ་པཉྩ་ཨ་མྲྀ་ཏ་མ་ཧཱ་རཀྟ་བ་ལིཾ་ཏ་སརྦ་པཱུ་ཛ་ཧོ༔དེ་ནས་བསྟོད་པ་བྱ་བ་ལ༔ཧཱུྃ་ཧྲཱིཿཁམས་གསུམ་དབང་སྡུད་དབང་དྲག་རྒྱལ་པོའི་སྐུ༔འཁོར་འདས་འུབ་ཆུབ་རྡོ་རྗེ་གཏུམ་པོའི་ཐུགས༔གདུག་པ་འདུལ་མཛད་བྱ་ཁྱུང་འབར་བའི་གར༔རང་བྱུང་ལྷུན་གྲུབ་ལྷན་སྐྱེས་ལྷ་ལ་བསྟོད༔དེ་ནས་འཛབ་དམིགས་ལ༔ཧཱུྃ༔རྡོ་རྗེ་གཏུམ་པོའི་ཐུགས་ཀ་རུ༔ཉི་ཟླའི་གའུ་ཁ་སྦྱོར་སྦུབས༔གསང་བའི་སྙིང་པོ་ཧྲཱི༔དམར་ལ༔ལྷ་གསུམ་སྙིང་པོ་གཅིག་དྲིལ་བའི༔སྔགས་ཀྱི་ཕྲེང་བར་བསྐོར་བ་ལས༔འོད་འཕྲོས་བསྒོམ་པ་དང་འདྲ་བའི༔ཡེ་ཤེས་དཔག་མེད་སྤྱན་དྲངས་བསྟིམ༔ཨོཾ་བཛྲ་ཀྲོ་དྷ་ཧྱ་གྲཱི་ཝ་བཛྲ་པཱ་ཎི་ཁྲོཾ་ག་རུ་ཌ་ཡཀྵ་རཀྵ་ཧཱུྃ་ཕཊ༔སྒྲུབ་པ་དམིགས་པའི་མདེ་ཁ་བསྒྱུར༔ལས་སྦྱོར་ལ༔ཧཱུྃ༔རང་ཉིད་ལྷ་གསུམ་ཐུགས་ཀ་རུ༔ཧྲཱིཿཧཱུྃཿཁྲོཾཿཡིག་གསལ་བ་ལས༔མེ་དཔུང་སྤྲུལ་པ་དཔག་མེད་འཕྲོས༔གནོད་བྱེད་ནད་འདྲེ་གདོན་བགེགས་རྣམས༔བསྲེགས་གཏུབ་ཧབ་ཧབ་ཟོས་པ་ཡི༔རྗེས་ཤུལ་ཙམ་ཡང་མེད་པར་སྒོམ༔ཧྲཱིཿཔདྨནྟ་ཀྲྀཏ་ཧྱ་གྲཱི་ཝ་བཛྲ་པཱ་ཎི་ཁྲོཾ་ག་རུ་ཌ་སརྦ་ཤ་ཏྲུཾ་མཱ་ར་ཡ་ཕཊ༔ཅེས་པ་གྲངས་ལྡན་བསྐྱར་ཏེ་བཟླ༔དེ་ལྟར་བསྒོམ་བཟླས་གནད་ལྡན་པས༔ཕྱི་ནང་བར་ཆད་ཀུན་ལས་གྲོལ༔ཨཿཡཿམཿདུཿརུཿཙཿཤཿནཿམཱ་ར་ཡ་ཕཊ༔ནཱ་ག་ཙིཏྟ་རྦད་ནན་ཕཊ༔ཁྱད་པར་ཀླུ་གཉན་གདོན་ལས་གྲོལ༔ས་མ་ཡ༔དེ་ནས་དབང་གི་ཆོ་ག་ལ༔བུམ་པ་སྐུ་གཟུགས་བུམ་པའི་དབང་༔བྷནྡྷ་བདུད་རྩི་གསང་བའི་དབང་༔རྨ་བྱ་ལུག་རྒྱུད་ཤེར་དབང་སྟེ༔འཇའ་ཤེལ་འོད་ལྡན་བཞི་པའི་དབང་༔གཏོར་མ་སྒྲུབ་དང་དཀྱིལ་འཁོར་དབང་༔ཚང་བར་བཀོད་ཅིང་སྒྲུབ་ནས་མཐར༔སློབ་མ་གྲལ་འཁོད་ཁྲུས་བྱ་ཞིང་༔བགེགས་བསྐྲད་བསྲུང་པའི་འཁོར་ལོ་བསྒོམ༔སྐྱབས་སུ་འགྲོ་ཞིང་སེམས་བསྐྱེད་དོ༔དང་པོ་གསོལ་བ་གདབ་པ་ལ༔ཀྱཻཿདུས་གསུམ་རྒྱལ་བའི་སྤྱི་གཟུགས་མཆོག༔བླ་མ་རྡོ་རྗེ་འཛིན་ཁྱོད་ཀྱིས༔བདག་གི་སྒོ་གསུམ་སྨིན་གྲོལ་ཕྱིར༔རྡོ་རྗེ་གསུམ་གྱི་དབང་བསྐུར་སྩོལ༔ལན་གསུམ་མཐར༔དེ་ནས་སློབ་དཔོན་གྱིས༔ཀྱཻ༔སྐལ་ལྡན་རིགས་ཀྱི་བུ་ཁྱོད་ཉོན༔མི་ལུས་ཐོབ་པ་དོན་ལྡན་ཕྱིར༔སྒོ་གསུམ་རྡོ་རྗེའི་གྲོང་འཇུག་ན༔ཟབ་མོའི་དབང་མཆོག་བསྐུར་བགྱིའོ༔དེ་ནས་སློབ་མ་ལྷར་བསྐྱེད་ནི༔ཨོཾ་མ་ཧཱ་ཤུ་ནྱ་ཏཱ་ཛྙཱ་ན་སོགས་གཟུང་འཛིན་གཉིས་བསྡུས་ཀྱི་ཆོས་ཐམས་ཅད་སྟོང་པ་ཉིད་དུ་གྱུར༔སྟོང་པའི་ངང་ལས༔རང་གཞུང་གི་ལྷར་བསྐྱེད་ཡེ་ཤེས་པ་དབབ་བསྟིམ་བྱས་ཏེ་ཏིཥྛ་བཛྲ་གྱིས་བརྟན་པར་བྱ༔དེ་ནས་བུམ་པ་ཐོགས་ལ༔ཧཱུྃ་ཆོས་དབྱིངས་རྣམ་དག་བུམ་པ་རུ༔ལྷུན་གྲུབ་དྲག་པོ་ལྷ་གསུམ་གྱི༔རྟེན་དང་བརྟེན་པའི་འཁོར་ལོ་རྫོགས༔སྐལ་ལྡན་བུ་ལ་དབང་བསྐུར་རོ༔བུམ་པ་སྐུ་ཡི་དབང་ཐོབ་ཤོག༔རྩ་སྔགས་མཐར༔ཀཱ་ཡ་ཨ་བྷི་ཥིཉྩ་ཨོཾ༔དེ་ནས་དབང་ཆེན་གྱི་སྐུ་གཏད་ལ༔ཧཱུྃ༔ཁམས་གསུམ་རོལ་པ་དབང་གི་སྐུ༔རྟ་མཆོག་འབར་བའི་དབང་བསྐུར་རོ༔ལུས་ཀྱི་སྒྲིབ་པ་ཀུན་དག་ནས༔རྡོ་རྗེའི་སྐུ་རུ་སྨིན་གྲོལ་ཤོག༔རྩ་སྔགས་མཐར༔ཀཱ་ཡ་ཨ་བྷི་ཥིཉྩ་ཨོཾ༔དེ་ནས་རྡོ་རྗེ་གཏུམ་པོའི་སྐུ་གཏད་ལ༔ཧཱུྃ༔སྲིད་གསུམ་གདུག་པ་འདུལ་མཛད་པ༔རྡོ་རྗེ་གཏུམ་པོའི་དབང་བསྐུར་རོ༔གདོན་གསུམ་གཡུལ་ལས་རྒྱལ་བ་དང་༔དྲེགས་པ་ཀུན་འདུལ་དབང་ཐོབ་ཤོག༔རྩ་སྔགས་མཐར༔ཀཱ་ཡ་ཨ་བྷི་ཥིཉྩ་ཨོཾ༔དེ་ནས་བྱ་ཁྱུང་རྒྱལ་པོའི་སྐུ་གཏད་ལ༔ཧཱུྃ༔ཆོས་ཉིད་རྩལ་ལས་རང་ཤར་བ༔ཡེ་ཤེས་ཁྱུང་གི་དབང་བསྐུར་རོ༔མངོན་སྤྱོད་ཕྲིན་ལས་ལྷུན་གྲུབ་ཅིང་༔ཀླུ་གཉན་ཀུན་འདུལ་དབང་ཐོབ་ཤོག༔རྩ་སྔགས་མཐར༔ཀཱ་ཡ་ཨ་བྷི་ཥིཉྩ་ཨོཾ༔དེ་ནས་གསང་དབང་བསྐུར་བ་ནི༔ཧཱུྃ༔སྟོང་ཉིད་དབྱིངས་ཀྱི་ཀ་པཱ་ལར༔དྲག་པོའི་གསུང་གསང་བདུད་རྩི་འཁྱིལ༔སྐལ་ལྡན་ཁྱོད་ཀྱི་ངག་ཏུ་བླུད༔ངག་སྒྲིབ་དག་ནས་གསང་དབང་ཐོབ༔རྡོ་རྗེ་གསུམ་དུ་སྨིན་གྲོལ་ཤོག༔རྩ་སྔགས་མཐར༔ཝཱཀ་ཨ་བྷི་ཥིཉྩ་ཨཱ༔དེ་ནས་ཤེར་དབང་བསྐུར་བ་ནི༔ཧཱུྃ༔སྐུ་དང་ཡེ་ཤེས་རང་བྱུང་བའི༔མདངས་ལྡན་རྨ་བྱ་ལུག་རྒྱུད་ཀྱི༔རྣམ་པའི་འོད་ཐིག་འདི་གཏད་པས༔ཡིད་སྒྲིབ་དག་ནས་ཤེར་དབང་ཐོབ༔ཆོས་ཀྱི་སྐུ་རུ་སྨིན་གྲོལ་ཤོག༔རྩ་སྔགས་མཐར༔ཙིཏྟ་ཨ་བྷི་ཥིཉྩ་ཧཱུྃ༔དེ་ནས་ཚིག་དབང་བསྐུར་བ་ནི༔ཧཱུྃ༔ལྷུན་གྲུབ་རང་གདངས་འཇའ་ཤེལ་གྱི༔རྣམ་པར་ཤར་བའི་ཀློང་དཀྱིལ་དུ༔འོད་ལྔ་དྭངས་མའི་ཐིག་ལེ་གསལ༔སྐལ་ལྡན་བུ་ལ་དབང་བསྐུར་བས༔ཉོན་ཤེས་སྒྲིབ་པ་ཀུན་དག་ནས༔མཚན་མ་ཚིག་བྲལ་དབང་ཐོབ་སྟེ༔ངོ་བོ་ཉིད་སྐུར་སྨིན་གྲོལ་ཤོག༔རྩ་སྔགས་མཐར༔སརྦ་ཨ་བྷི་ཥིཉྩ་ཨ༔དེ་ནས་གཏོར་མའི་དབང་ལ༔ཧཱུྃ༔ཆོས་ཉིད་བརྡལ་ཁྱབ་གཏོར་གཞོང་དུ༔ལྷུན་གྲུབ་དབྱིངས་ཀྱི་གཏོར་མ་བཤམས༔གང་འདུལ་ཐབས་ཀྱི་སྐུར་སྟོན་པ༔དབང་ཆེན་ཧྱ་གྲཱི་ཝ་དང་༔རྡོ་རྗེ་ཅན་དང་ག་རུ་ཌའི༔རྟེན་དང་བརྟེན་པ་ཡོངས་སུ་རྫོགས༔སྐལ་ལྡན་བུ་ལ་གཏད་པ་ཡིས༔དབང་བསྒྱུར་དབང་མཆོག་ཐོབ་པར་ཤོག༔རྩ་སྔགས་མཐར༔མཎྜ་ལ་གུ་ཧྱ་བ་ལིངྟ་ཨ་བྷི་ཥིཉྩ་ཨོཾ་ཨཱཿཧཱུྃ་སྭཱ་ཧཱ༔དེ་ལྟར་དབང་བསྐུར་ཐོབ་ནས་སླར༔མཐའ་རྟེན་གཏད་ཅིང་ཤིས་པ་བརྗོད༔གནད་དེས་ཕྱི་ནང་གསང་བ་ཡི༔བར་ཆད་གེགས་རྐྱེན་ལས་གྲོལ་ཏེ༔འདི་ཕྱིའི་དགེ་ལེགས་ངང་གིས་འབྱུང་༔བསྐྱེད་དང་དམིགས་པའི་གནད་ལྡན་ན༔བར་མེད་ཟླ་གསུམ་གྱིས་འགྲུབ་འགྱུར༔བཀའ་སྲུང་དབང་ཕྱུག་ཆེན་པོས་སྲུངས༔ས་མ་ཡ༔རྒྱ་རྒྱ་རྒྱ༔གཏེར་རྒྱ༔སྦས་རྒྱ༔གཏད་རྒྱ༔ཟབ་རྒྱ༔གསང་རྒྱ༔གུ་ཧྱ༔ཞེས་པ་འདི་ཁྲག་འཐུང་བདུད་འཇོམས་རྡོ་རྗེས་གཏེར་ནས་བཏོན་ཏེ་མི་ལོ་སུམ་ཅུ་རྩ་བདུན་བར་དུ་བཀའ་རྒྱས་བཏབ་མཐར་གཏན་ལ་ཕབ་པའི་ཡི་གེ་པ་ནི་ཡེ་ཤེས་ཀློང་ཆེན་རྡོ་རྗེའོ།།དགེའོ།།དགེའོ།།དགེའོ།།སརྦ་མངྒ་ལཾ།།།། ༈དེ་ནས་མཐའ་བརྟེན་རྫས་རྟགས་གཏད་པ་ནི༔ཧཱུྃ་ཧྲཱིཿསྔོན་ཚེ་སྟོན་པས་བྱིན་རླབས་རྫས་མཆོག་བརྒྱད༔རྒྱལ་བའི་མཚན་དཔེ་ལས་བྱུང་བཀྲ་ཤིས་རྟགས༔བསོད་ནམས་མཐུ་ལས་བྱུང་བའི་རྒྱལ་སྲིད་བདུན༔དེང་འདིར་སྐལ་ལྡན་སློབ་མར་མངའ་གསོལ་བས༔སྲིད་ཞིའི་བདེ་ལེགས་ཕུན་སུམ་ཚོགས་པར་ཤོག༔མངྒ་ལཾ་ཨ་བྷི་ཥིཉྩ་མཾ༔དགེའོ།།།།